ธปท.เตรียมทบทวนคาดการณ์ศก.หลังจีดีพีไตรมาส4พุ่ง
ธปท.เตรียมทบทวนประมาณการเศรษฐกิจหลังจีดีพีไตรมาส 4 พุ่ง พร้อมจับตาภาคอสังหาฯหลังรัฐไม่ต่อมาตรการ
24 ก.พ. 2553

ธปท.เตรียมทบทวนประมาณการเศรษฐกิจหลังจีดีพีไตรมาส 4 พุ่ง พร้อมจับตาภาคอสังหาฯหลังรัฐไม่ต่อมาตรการ
นายสุชาติ สักการโกศล ผู้อำนวยการอาวุโสฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยว่า  ธปท.เตรียมทบทวนคาดการณ์อัตราการขยายตัวของผลิตภัณฑ์มวลรวมประเทศ (จีดีพี) ในช่วง 8 ไตรมาสข้างหน้า หลังจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.)ประกาศตัวเลขจีดีพี ไตรมาส 4 ของปี 52 สูงกว่าที่คาดการณ์มาก
นอกจากนี้ จะจับตาตลาดอสังหาริมทรัพย์ และสินเชื่อภาคอสังหาริมทรัพย์ หลังจากรัฐบาลไม่ต่ออายุมาตรการภาษีกระตุ้นอสังหาริมทรัพย์ แม้ว่าขณะนี้สินเชื่อภาคอสังหาริมทรัพย์จะสามารถเติบโตได้ แต่ก็ยังมียอดคงค้างที่อสังหาริมทรัพย์ส่วนหนึ่งขายไม่ออก ซึ่งต้องนำมาพิจารณาประกอบกัน
อย่างไรก็ตาม ผลของการไม่ต่ออายุมาตรการอสังหาริมทรัพย์ ไม่น่าจะทำให้เงินเฟ้อเร่งตัวขึ้น แต่ถ้าเป็นการยกเลิกมาตรการช่วยเหลือค่าครองชีพทั้งหมดจะมีผลมากกว่า เพราะคิดเป็นเม็ดเงินถึง 1-2 หมื่นล้านบาทต่อปี แต่เมื่อรัฐบาลยกเลิกเป็นบางมาตรการ เชื่อว่าไม่น่ากังวล
ขณะที่แนวโน้มเงินเฟ้อในช่วงต่อจากนี้คงปรับตัวสูงขึ้น แต่การเร่งตัวคงจะไม่เร็วมาก โดยเฉพาะอัตราเงินเฟ้อพื้นฐานในเดือน ม.ค.2553 ยังอยู่ในระดับต่ำที่ 0.6% แม้อัตราเงินเฟ้อทั่วไปจะสูง 4.1% ซึ่งธปท.ก็ต้องติดตามแรงกดดันจากราคาน้ำมัน ราคาสินค้าเกษตร อุปสงค์ทั้งในประเทศและต่างประเทศว่าจะมีผลทำให้เกิดการเร่งตัวของเงินเฟ้อหรือไม่